Studente kul glo in eksamensArgieffoto (Wikimedia) Universiteitstudente kul openlik in toetse en eksamens, het die Sunday Times berig. Meer as 1 400 studente aan die universiteite van die Witwatersrand, Johannesburg, Stellenbosch en Noordwes en by Unisa is die afgelope jaar skuldig bevind aan akademiese oneerlikheid insluitend plagiaat. Kenners meen hierdie syfer is slegs die oortjies van die seekoei, aangesien talle persone wat oneerlik is, nie gevang word nie. Die syfers sluit ook nie alle tersiêre opleidingsinstansies in die land in nie, aangesien slegs 10 uit 23 instansies op die versoek om data reageer het. Mduduzi Manana van die departement van hoër onderwys het gesê hy is besorg oor oneerlikheid. “Ons het nie halfgebakte graduandi in die land nodig nie,” het Manana gesê. “Ons benodig graduandi wat genoeg kennis versamel het om vorentoe te beweeg.” Unisa het 519 studente verbied om die volgende drie jaar te studeer nadat hulle “ongemagtigde materiaal” tydens eksamens gebruik het. Altesaam 20 studente is geskors nadat hulle eksamenvraestelle verkoop of aangekoop het. Altesaam 535 studente het by Noordwes-Universiteit plagiaat gepleeg; 153 by UJ; 66 by die Nelson Mandela Metropolitaanse Universiteit; 35 by Stellenbosch; 31 by Wits; en 27 aan die Universiteit van die Wes-Kaap.